東武二首  其二
作者：張舜民
朝代：宋

paragraphs: 景公登牛山，俯闞臨邑區。
耕耘被廣野，軒冕充脩衢。
鬬雞走狗馬，擊筑吹笙竽。
魚鹽來海岱，桑柘入青徐。
饒樂曾無敵，棄背復何如。
公乃歎而泣，顧謂諸大夫。
安得千萬年，長有此國都。
大夫助公泣，獻壽猶欷歔。
晏子斂袂笑，笑此君臣愚。
世事如輪環，曾不借須臾。
前此十數公，今已成丘墟。
胡不長守此，乃與子孫居。
始知富貴者，喜受庸人諛。
豈獨當時笑，後世亦揶揄。